ભાવીકે હત્યાનો આખો ઘટનાક્રમ પોલીસ સામે મુકી દીધો હતો. હવે ભાવીકની કબૂલાત આધારે માત્ર પુરાવા એકઠા કરવાના હતા. જે પોલીસ માટે સામાન્ય કામ હતુ. ભાવીકે કરેલી કબૂલાતના ક્રોસ ક્વેશ્ચન સચીનને કરાયા. તેણે પોલીસને ગોળગોળ ફેરવવાનો પ્રયાસ કર્યો પરંતુ પોલીસ પાસે પહેલેથી આખો ઘટનાક્રમ હતો એટલે સચીન બહુ ફાવ્યો નહીં. તેણે પણ ટીપ આપવાથી માંડીને પ્લાન બનાવા સુધીની કબૂલાત કરી લીધી. સુરેખાબેનનાં ઘરમાંથી લૂંટાયેલા દાગીના પાદરાના એક જ્વેલર્સને ૭૦ હજારમાં વેચ્યાની કબૂલાત કરી હતી. માટે પોલીસે તે જ્વેલર્સની પણ તપાસ કરીને તેને હત્યા કેસમાં સાક્ષી બનાવાયો. આ ઉપરાંત તે બન્ને જણા જે જે જગ્યાએ ફર્યા હતા તેના ટેકનિકલ સેલે એકઠા કરેલા પુરાવા પણ પોલીસે એકત્ર કરીને એક બ્લાઇન્ડ કેસનો ભેદ ઉકેલી કાઢ્યો હતો.